Abdugʻani Abdullayev (dinshunos). Abdugʻani Abdullayev (1928-yil 28-aprel, Oltiariq – 1999-yil Toshkent) – oʻzbekistonlik jurnalist va dinshunos olim. Biografiyasi. 1928-yilning 28-aprelida Fargʻona viloyati Oltiariq tumani Oltiariq qishlogʻida dunyoga kelgan. 1945—1950-yillarda Mir Arab madrasasida oʻqidi. 1954—1957-yillarda Oʻrta Osiyo va Qozogʻiston musulmonlari diniy boshqarmasida turli vazifalarda ishladi. 1957—1961-yillarda diniy idora rahbariyatining tavsiyasi bilan Misrning Al-Azhar universitetida taʼlim oldi. Mir Arab madrasasida tafsir, aqoid, fiqh fanlaridan dars berdi. 1965-yili Oʻrta Osiyo va Qozogʻiston musulmonlari diniy boshqarmasiga mas’ul kotib etib tayinlangan. 1989—1992-yillarda Toshkent viloyati bosh imom-xatibi boʻlgan. 1992-yilda O‘zbekiston Respublikasi Vazirlar Mahkamasi huzuridagi din ishlari boʻyicha qoʻmita raisi lavozimida mehnat qildi. 1995-yilda O‘zbekiston musulmonlari idorasi huzurida ochilgan Xalqaro islom tadqiqot markazi direktori boʻldi. 1997—1999-yillarda O‘zbekiston musulmonlari idorasi raisi oʻrinbosari boʻlib ishlagan Yirik xalqaro anjumanlarda ingliz, arab, fors, rus, doriy tillarida ilmiy maʼruzalar qilgan. Al-Azhar universitetining „Buyuk xizmatlari uchun“ mukofoti bilan taqdirlangan. 1999-yili Toshkentda vafot etgan. Toshkentdagi Koʻkcha Shayx Zayniddin qabristoniga dafn etilgan.